後唐

後唐，係五代十國第二個朝代，923年由李存勗立國，937年由李從珂亡國，俾石敬瑭勾結契丹入侵所滅。

後唐嘅前身係唐朝河東節度使李克用開創嘅晉王國。佢個仔李存勗喺923年稱帝，建立後唐，同年滅後梁，以洛陽為首都。926年，後唐莊宗李存勗畀人殺咗，由養子李嗣源繼位，就係後唐明宗。明宗過身之後由佢個仔李從厚繼位，就係後唐閔帝，但係閔帝喺934年畀李嗣源養子李從珂推翻。936年，明宗女婿、河東節度使石敬瑭畀李從珂調去第度，石敬瑭於是起兵作反，用割地換取契丹發兵幫佢，唐軍唔夠打。石敬瑭稱帝，建立後晉。937年1月，李從珂睇見大勢已去，喺洛陽自焚死，後唐滅亡。